ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՕՐԵՆՔԸ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀՈՂԱՅԻՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ

 **Հոդված 1.** Հայաստանի Հանրապետության 2001 թվականի մայիսի 2-ի հողային օրենսգրքի (այսուհետ` Օրենսգիրք) 7-րդ հոդվածի 8-րդ մասում՝

 1) 1-ին կետում «օգտագործվող (նախատեսվող)» բառերը փոխարինել «նախատեսվող» բառով, նույն կետում «եռամսյա ժամկետում» բառերը հանել.

 2) լրացնել հետևյալ բովանդակությամբ 1.1-ին մասով.

 «1.1) քաղաքացիների կամ իրավաբանական անձանց սեփականությունը հանդիսացող հողամասերի նպատակային նշանակությունը սեփականատիրոջ նախաձեռնությամբ ջերմոցային, անասնապահական, թռչնաբուծական, պտուղ-բանջարեղենի սառնարանային պահպանության, գյուղատնտեսական մթերք վերամշակող տնտեսությունների և ձկնաբուծական արհեստական լճակների համար փոփոխելուց և հողամասի նկատմամբ փոխված նպատակային նշանակությամբ իրավունքները պետական գրանցում ստանալուց հետո այդ հողամասի կամ դրա մասի նպատակային կամ գործառնական նշանակությունը սեփականատիրոջ նախաձեռնությամբ սահմանված կարգով այլ տնտեսությունների կամ շինությունների կառուցման և սպասարկման համար փոփոխելու դեպքում հողամասի սեփականատերը, ըստ գույքի գտնվելու վայրի, համայնքային բյուջե է մուծում փոփոխումից հետո դրա կադաստրային արժեքի և մինչև հողամասի նպատակային նշանակությունը ջերմոցային, անասնապահական, թռչնաբուծական, պտուղ-բանջարեղենի սառնարանային պահպանության, գյուղատնտեսական մթերք վերամշակող տնտեսությունների և ձկնաբուծական արհեստական լճակների համար փոփոխելը ունեցած հողամասի կադաստրային արժեքի առկա տարբերությունը, եթե հողամասի նպատակային նշանակության փոփոխումից հետո դրա կադաստրային արժեքն ավելի բարձր է, քան մինչև հողամասի նպատակային նշանակությունը ջերմոցային, անասնապահական, թռչնաբուծական, պտուղ-բանջարեղենի սառնարանային պահպանության, գյուղատնտեսական մթերք վերամշակող տնտեսությունների և ձկնաբուծական արհեստական լճակների համար փոփոխելը ունեցած նպատակային նշանակությամբ կադաստրային արժեքը:».

 3) լրացնել հետևյալ բովանդակությամբ 9-րդ, 10-րդ մասերով.

 «9. Սույն հոդվածի 8-րդ մասի 1-ին և 1.1-ին կետերով նախատեսված դեպքերում հողամասի նկատմամբ փոփոխված նպատակային նշանակությամբ իրավունքների պետական գրանցումը մերժվում է, եթե չի ներկայացվում հողամասերի՝ տվյալ պահին գործող կադաստրային արժեքների տարբերության վճարման անդորրագիրը:

 10. Սույն հոդվածի 8-րդ մասի 1-ին կետով սահմանված դրույթները վերաբերում են նաև Կառավարության սահմանած կարգով քաղաքացիներին կամ իրավաբանական անձանց սեփականության իրավունքով պատկանող հողամասերում ինքնակամ կառույցներն օրինականացնելիս հողամասերի նպատակային նշանակությունը փոփոխելու դեպքերին:»:

 **Հոդված 2.** Օրենսգրքի 35-րդ հոդվածում՝

 1) 1-ին մասում «գնի» բառից հետո լրացնել «(արժեքի)» բառը.

 2) 3-րդ մասում «գների» բառից հետո լրացնել «(արժեքների)» բառը:

 **Հոդված 3.** Օրենսգրքի 66-րդ հոդվածի 2-րդ մասում «կադաստրային գինը» բառերից հետո լրացնել «(արժեքը)» բառը, նույն մասի երկրորդ պարբերությունում «գները» բառից հետո լրացնել «(արժեքները)» բառը, իսկ «տարի» բառից հետո լրացնել «հաջորդ տարվա համար» բառերը:

 **Հոդված 4.** ԵԶՐԱՓԱԿԻՉ ԵՎ ԱՆՑՈՒՄԱՅԻՆ ԴՐՈՒՅԹՆԵՐ

 1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

 2. Սույն օրենքի 1-ին հոդվածի 1-ին, 2-րդ կետերի և 3-րդ կետի նոր լրացվող 10-րդ մասի կադաստրային արժեքների տարբերության վճարման վերաբերյալ դրույթները տարածվում են նաև մինչև սույն օրենքն ուժի մեջ մտնելը ծագած հարաբերությունների վրա, եթե քաղաքացիների կամ իրավաբանական անձանց սեփականությունը հանդիսացող հողամասերի նպատակային նշանակությունը սեփականատիրոջ նախաձեռնությամբ ջերմոցային, անասնապահական, թռչնաբուծական, պտուղ-բանջարեղենի սառնարանային պահպանության, գյուղատնտեսական մթերք վերամշակող տնտեսությունների և ձկնաբուծական արհեստական լճակների համար փոփոխելուց և հողամասի նկատմամբ փոխված նպատակային նշանակությամբ իրավունքները պետական գրանցում ստանալուց հետո մինչև սույն օրենքի ուժի մեջ մտնելը սահմանված կարգով չի փոփոխվել այդ հողամասի կամ դրա մասի նպատակային կամ գործառնական նշանակությունը այլ տնտեսությունների կամ շինությունների կառուցման և սպասարկման համար: